google/wiki40b huggingface dataset:
רבי שמעון ברבי

רבי שמעון ברבי או בר רבי היה חכם ארצישראלי בדור המעבר שבין התנאים לאמוראים, בנו הצעיר של רבי יהודה הנשיא.

חייו

היה מתלמידי אביו, ואביו קרבו משאר תלמידיו, שכן תלמידיו אביו, המבוגרים ממנו בגיל, רבי חייא ורבי ישמעאל ברבי יוסי או בר קפרא למדו מקרא מפיו, וכן ניתנה לו זכות המילה האחרונה בקביעת הספר הנלמד. הערכתו של אביו כלפיו באה לידי ביטוי בכך שכינה אותו "נר ישראל". לפני פטירתו קרא לו רבי ומסר לו "סדרי חכמה". רבי שיבחו והקפיד מאד על פגיעה כבודו.
לר' שמעון חשיבות רבה בהעברת המשנה מאביו לדורות הבאים. יעקב נחום אפשטיין מסיק כי העריכה הסופית של המשנה הייתה בימיו, ועל פי הנוסח שלו. בתלמוד מתואר שרבי שנה לר' שמעון את המשנה בצעירותו, ועל פי משנה זו תיקן ר' שמעון את רבי בזקנותו. יש שטענו, כי אותה משנה ששנה רבי בצעירותו השתמרה בידי ר' שמעון, ומשום שר' שמעון שימש כחכם בישיבת רבן גמליאל ברבי (ראה לעיל) משנה זו הפכה לגרסה הארצישראלית של המשנה, כפי שמשתקף מן התלמוד הירושלמי, ואילו המשנה המאוחרת היא המשנה שהביא עמו רב לבבל, והיא המקור לנוסח הבבלי של המשנה, כפי שמשתקף מן התלמוד הבבלי.
בשני התלמודים מתוארת חתונתו. לפי הירושלמי היה זה עוד בימי חייו של רבי מאיר (רבו של רבי). ייתכן שהתארס עם בתו של ר' חייא, אך היא נפטרה סמוך לנישואיהם. כשנולדה לו בת, אביו ניחמו, אך בר קפרא אמר לו שאלו תנחומי הבל.
כפי הנראה, עסק בשותפות עם ר' חייא במסחר משי. מתואר כעשיר.
על אף שהיה החכם בבניו של רבי, לא התמנה לנשיא הסנהדרין לאחר פטירת רבי, מפני שלא היה הבכור, אך התמנה ל"חכם", כלומר לראש הישיבה תחת נשיאות אחיו הבכור רבן גמליאל ברבי. כשרב כהנא עלה מבבל לארץ ישראל, מצא את ר' שמעון שונה בשמו של ר' ישמעאל ברבי יוסי, ויש שהוכיחו מכאן שהאריך עוד עשרות שנים לאחר פטירת רבי עד לימי נשיאותו של רבי יהודה נשיאה.
רבי חייא משבחו על כך שהצליח לבטל אבני מרקוליס מאיסור עבודה זרה, על ידי תחבולה. "ואית לאימיה בר" כלומר: אשרי אמו שזכתה לבן כזה.

תורתו

ר' שמעון ברבי מוזכר במשנת רבי פעם אחת (משנה, מסכת מכות, פרק ג', משנה ט"ו): 
"הרי הוא אומר 'רק חזק לבלתי אכול הדם כי הדם הוא הנפש וגו', ומה אם הדם שנפשו של אדם קצה ממנו, הפורש ממנו מקבל שכר, גזל ועריות שנפשו של אדם מתאוה להן ומחמדתן, הפורש מהן על אחת כמה וכמה שיזכה לו ולדורותיו ולדורות דורותיו עד סוף כל הדורות"
אף על פי כן, מצוטט בגמרא בלשון "איתמר" המאפיינת דברי אמוראים. הלכה אחת ממנו מובאת בתלמוד בבלי, מסכת יבמות, דף מ"ד, עמוד א': "הכל מודים במחזיר גרושתו שהולד פגום לכהונה". החכם היחיד שמוסר טעם הלכה משמו בתלמוד הוא רבי אחא בר חנינא (תלמוד ירושלמי, מסכת יומא, פרק ב', הלכה ב').
AVA (ערוץ טלוויזיה)

סמלי הערוץ

הערוץ הפך לחופשי ב-15 בינואר 2011 ובמקביל שינה את שמו ל-AVA.
ב-21 בדצמבר 2011 העניקה הממשלה ל-MTV Oy רישיון שידור לערוץ A. הערוץ החל לשדר ברשת היבשתית (המקבילה הפינית לעידן+) ב-1 בפברואר 2012 בערוץ 13.

ב-22 באוגוסט 2012 ערוץ AVA חידש את עצמו עם סמל חדש, פסקול חדש ואריזה גרפית חדשה.
קלריס ליספקטור

קורות חיים

קלריס ליספקטור נולדה ב-1920 בעיר צ'צ'לניק שבאוקראינה, למשפחה יהודית שהיגרה יחד אתה לברזיל בעודה פעוטה והביאה עמה לארץ החדשה גם את היידיש. בילדותה התגוררה ברסיפה, בירת פרנמבוקו, אך בגיל 12 עקרה המשפחה לריו דה ז'ניירו. ליספקטור למדה משפטים, אם כי לא עסקה בעריכת דין, ועד 1960 שהתה עם בעלה הדיפלומט תקופות ארוכות מחוץ לברזיל. באותה שנה שבה להתגורר בריו דה ז'ניירו, שבה נפטרה מסרטן ב-1977, יום אחד לפני יום הולדתה ה-57.
הרומן הראשון של ליספקטור, "קרוב ללב הפראי", יצא לאור בשנת 1944, והייתה בו חדשנות גדולה: הספרות הברזילאית של אותה תקופה עסקה בעיקר בחייהן של דמויות קשות-יום, מציאותיות לגמרי ונטועות במחוזות השונים של ברזיל. הרומן של ליספקטור, לעומת זאת, הוא אקזיסטנציאליסטי. הדמויות בדיוניות, הסגנון קטוע, ג'יימס-ג'ויסי או וירג'יניה-וולפי משהו; היה מי שאמר, בעקבות זאת, כי את הספרות הברזילאית צריך לחלק למה שקדם לליספקטור ולמה שבא אחריה.
בשנת 1960 פורסם קובץ סיפוריה "קשרי משפחה", ששנים אחר כך תורגם גם לעברית ויצא לאור יחד עם יצירה מאוחרת ואופיינית פחות, "שעת הכוכב". "שעת הכוכב" - אפילו שמה של הנובלה נושא אתו את ההומור השחור הטיפוסי כל כך לליספקטור - מספר את סיפורה של מכביה, המהגרת מן הצפון העני לריו דה ז'ניירו שבה בכוונתה למות. לעברית תורגם גם קובץ הסיפורים "אושר סמוי".
מכתביה של ליספקטור לבנה, שעוררו עניין ספרותי, יצאו לאור בשנים 2001 ו-2002, שנים לאחר מותה.

יצירתה

יצירתה של ליספקטור עוסקת ברגעים בחיי דמויותיה, לכאורה רגעים קטנים, שהאירועים המתוארים בהם הם כמעט חסרי חשיבות; אך, לאמיתו של דבר, ההתרחשות הפנימית והאינטימית היא אינטנסיבית מאוד, והרגשות האנושיים המורכבים פועלים בה בעוצמה רבה; אותם רגעים קטנים מכריעים, איפוא, את גורלן של הדמויות, ומעצבים אותו.
הטקסטים של ליספקטור מציגים חוויה נשית מגוונת הכוללת דמויות של ילדות, נערות מתבגרות ובעיקר נשים מכל קצוות האוכלוסייה. ממכביה המהגרת האנאלפביתית והענייה, ועד דמויות של עקרות בית, כותבות ואומניות- כולן מתמודדות עם הבניית הנשיות בחברה בה הן חיות ועם מיניות נשית שונה או נורמטיבית.
בראיונות שונים שנערכו עם ליספקטור היא התנגדה מהשיוך של כתיבתה לספרות נשית או פמיניסטית. ככלל, ליספקטור התעקשה על הייחודיות של הכתיבה שלה ועל כך שתקרא לצד טקסטים ספרותיים קאנוניים אחרים כגון ג'ויס וקפקא. עם זאת, ניתן לראות את התעמקות הסופרת בחוויה הנשית הברזילאית והגלובלית, כמו למשל בדמות הראשית של "שעת הכוכב" (מכביה). יכולתה של ליספקטור לייצג ולתאר בשפה החסכנית והמדויקת שלה את העולם הפנימי של מכביה מזמינה קריאה פמיניסטית ומגדרית ומהווה קול יוצא דופן בספרות הברזילאית של המאה ה-20. מסיבות אלה ואחרות ההוגה הפמיניסטית הלן סיקסו בחרה להתמקד בכתביה של ליספקטור על מנת לחבר את התאוריה שלה של כתיבה נשית (ecriture feminine).
אהרן אלפנדרי

הרב אהרן אלפנדרי (תס"א - תקל"ד; 1701–1774) היה מחכמי איזמיר, מפורסם בעיקר בספריו יד אהרן ומרכבת המשנה.

ביוגרפיה

נולד בעיר איזמיר שבטורקיה בשנת תס"א (1701), לרבי משה אלפנדרי, ולבתו של רבי חיים אלגאזי (בעל "בני חיי"). רבו העיקרי היה רבי בנימין בן רבי שלמה הלוי, אב בית הדין באיזמיר, המוזכר רבות בספריו של רבי אהרן. כן למד אצל רבי ברזילי יעבץ (הר"י ברזילי) בעל לשון ערומים.
בצעירותו שהה תקופה מסוימת בעיר רודוס, שם נשא ונתן עם רב הקהילה היהודית רבי משה ישראל שהיה מגדולי אותו דור. לאחר מכן חזר לאיזמיר ונתמנה לחבר בבית הדין בעיר.
בזקנותו עלה לארץ ישראל והתיישב בעיר חברון. בשנת תק"ל (1770) נתמנה לתפקיד ראש רבני חברון. החיד"א מספר על פגישתו עם רבי אהרן בעיר חברון: "וזכיתי להכיר להרב בזקנותו בעלותו לעיה"ק חברון ת"ו, ונהניתי מזיו אור תורתו וקדושתו". בתקופה זו צויד החיד"א בכתב שליחות מאת רבני חברון לפני צאתו לערי אירופה, כאשר רבי אהרן הוא ראשון החותמים עליו.
רבי אהרן נפטר בעיר חברון בשנת תקל"ד (1774), ושם נטמן.
קורסק (מחוז)

היסטוריה

יש עדויות להתיישבות באזור החל מתקופת הקרח. במהלך המאה ה-16 הרוסים בנו מספר מבצרים באזור לצורך הגנת הגבול.
בזמן מלחמת העולם השנייה התחולל באזור קרב קורסק.

דמוגרפיה

כ-62% מאוכלוסיית המחוז מתגוררת בערים. הרוסים מהווים כ-96% מאוכלוסיית המחוז. האוקראינים מהווים כ-2%. בעיר הגדולה - קורסק מתגוררים כ-405 אלף תושבים.

כלכלה

בשטח המחוז נמצאים מרבצי ברזל מהגדולים בעולם. בשטח המחוז, כ-40 ק"מ מקורסק ממוקמת תחנת הכוח הגרעינית קורסק שהיא מהגדולות ברוסיה בהספק של 4000 מגה-ואט.
מצפה כוכבים

מצפי כוכבים בישראל

בישראל מספר מצפי כוכבים, מרביתם שייכים למוסדות מדעיים.
המצפה הוותיק ביותר הוא מצפה הכוכבים בגבעתיים, שהוקם ב-1966 בגן העלייה השנייה בעיר. הוא משמש כמצפה הראשי של האגודה הישראלית לאסטרונומיה. יש בו טלסקופים אחדים, הגדולים שבהם בקוטר 40 סנטימטרים. המצפה מקיים תצפיות והרצאות לקהל הרחב, ומתנהלת בו פעילות מחקר עצמית עבור גורמים שונים ובהם מערכת החינוך. המצפה הגדול ביותר בישראל הוא מצפה הכוכבים על שם וייז, שהוקם ב-1971 על ידי אוניברסיטת תל אביב במצפה רמון, בשל תנאי הטופוגרפיה והראות הטובים. קוטר הטלסקופ הראשי הוא מטר אחד, ובמקום גם טלסקופ רובוטי בקוטר 45 סנטימטרים שמשמש את תוכנית מגיני ארץ.
מצפים נוספים בישראל הם: מרכז אילן רמון לנוער שוחר פיזיקה (טלסקופ ראשי בקוטר 40 סנטימטרים וטלסקופ שמש), הטכנודע בגבעת אולגה (טלסקופ ראשי בקוטר 40 סנטימטרים), אורט מגדים בכרמיאל, מצפה הכוכבים בתל בית ירח שהוא הנמוך בעולם ושייך למכללת עמק הירדן (כולל גם טלסקופ רדיו), בית הספר אורט מעלה אדומים (טלסקופ ראשי בקוטר 40 סנטימטרים), בית הספר אורט רחובות (טלסקופ ראשי בקוטר 40 סנטימטרים וחמישה טלסקופים ניידים), בית ספר אל-מוטראן בנצרת (טלסקופ ראשי בקוטר 30 סנטימטרים).
בנוסף למצפים המוסדיים יש בישראל כמה מצפי כוכבים פרטיים ומסחריים: מצפה ברקת במכבים (טלסקופ ראשי בקוטר 37.5 סנטימטרים), "מסע בין כוכבים" במרכז לאסטרונומיה במצפה רמון, המצפה של ויני ואן-דר-אורד בפונדק הק"מ ה-101 (קוטר טלסקופ ראשי של 35 סנטימטרים) וכן בבית יציב (קוטר טלסקופ ראשי של 30 סנטימטרים).
בכל המצפים נמצאים לרוב גם טלסקופים קטנים יותר איתם ניתן לקיים תצפיות לציבור, תצפיות שמש וציוד נוסף להסברים והדגמות.
ATacMS

MGM-140A – בלוק I

בעבר כונה M39, טיל ללא הנחיה מכיל 950 M74  מצרר נ"א\נ"ח (APAM) עם טווח של 128 ק"מ.

MGM-140B – בלוק IA

בעבר כונה M39A1, הטיל משתמש בהנחיית GPS/INS , נושא 275 M74 חימושי מצרר וטווח 165 ק"מ.

MGM-164 ATacMS – בלוק II

בלוק II (בתחילה כונה MGM-140C ולפני כן, M39A3) נועד לשאת מטען של 13 חימושי BAT (נ"ט), מתוצרת נורתרופ גרומן. עם זאת, בשלהי 2003, צבא ארצות הברית סגרה את המימון ATACMS עם חימושי BAT, ולכן MGM-164A מעולם לא הפך למבצעי.

MGM-168 ATacMS – בלוק IVA

במקור כונה Block IA Unitary או MGM-140E, הבלוק החדש, IVA מחליף רש"ק של 230 פצצונות בחימושי M74. הוא משתמש באותה הנחיית GPS/INS, כמו MGM-140B. חוזה הפיתוח נחתם בדצמבר 2000. 
במרץ 2016, לוקהיד מרטין, בואינג, ורייתיאון הודיעו כי הם מתמודדים על מכרז לפיתוח טיל LRPF (ראשי תיבות של Long Range Precision Fires) שיעמוד בדרישות צבא ארצות הברית.  ומיועד להחליף את ATACMS. הטיל אמור להיות העל מהירות גבוהה יותר וטווח של עד 500 ק"מ (מוגבל על ידי ההסכם לפירוק נשק גרעיני לטווחים בינוניים),
ב-2017, הצבא נתן לריית'און אישור להתקדם עם שלב ביגור הטכנולוגיה והפחתת הסיכון (TMRR). שלב זה בפיתוח מכונה "DeepStrike", מילולית: "תקיפת עומק".
קרחון תומאס

גאוגרפיה

הקרחון המנקז את מדרונותיו הדרום מזרחיים של מסיב וינסון.  
הקרחון, שצורתו כצורת האות האנגלית Z, זורם לאורך 31 קילומטרים ועוזב את רכס סנטינל, בין רמת דויראן ורמת פטוואר דרומית למצוק ג'ונסון.

גילוי הקרחון

הקרחון התגלה על ידי טייסת צי ארצות הברית VX-6 במסגרת טיסות הצילום שביצעה בין ה-14 וה-15 בדצמבר 1959. 
הקרחון מופה על ידי הסקר הגאולוגי של ארצות הברית בהתבסס על תצלומי אוויר אלה.

מקור השם

שמו של הקרחון ניתן לו על ידי הוועדה המייעצת לשמות אנטארקטיים.
הקרחון נקרא על שם אדמירל משנה צ'ארלס וו. תומאס (Charles W. Thomas) ממשמר החופים של ארצות הברית, שהשתתף במשלחות החקר לאנטארקטיקה בשנות ה-50.

לקריאה נוספת

• Damien Gildea, Ellsworth Moutains - Mountaineering in Antarctica: Travel Guide
נדב צפריר

קורות חייו

צפריר התגייס לצה"ל והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. בהמשך הוענקו לו דרגות קצונה וזאת מבלי שעבר קורס קצינים. הוא שימש כמפקד צוות ביחידה וכן במספר תפקידי פיקוד נוספים ולקח חלק בפעולות חשאיות. בעבור אחת מהן, עליה פיקד, הוענק לו צל"ש הרמטכ"ל. שימש סגן מפקד היחידה הטכנולוגית של אגף המודיעין ולאחר מכן הושאל למוסד. בהמשך פיקד על היחידה הטכנולוגית של אגף המודיעין ושימש כסגן מפקד יחידה 8200. בשנת 2009 מונה למפקד יחידה 8200. בתקופת פיקודו על היחידה הוענק לה, מטעם הרמטכ"ל, בני גנץ, אות הוקרה מיוחד. ביולי 2013 סיים את תפקידו ופרש מצה"ל. 
לאחר שיחרורו פנה לתחום היי-טק ובפברואר 2015 ייסד את קרן הסייבר Team8. באוגוסט 2017 הצטרף לדירקטוריון חברת אבטחת הסייבר החדשה BlueteamGlobal. ב-15 באוגוסט 2019 הודיעה חברת סולאראדג' על מינויו ליו"ר משותף וחבר בדירקטוריון.
סוזאנה הרקר

ביוגרפיה

הרקר נולדה בלונדון. היא בתם של השחקנים פולי אדמס וריצ'רד אוונס. אחותה קרוליין הרקר אף היא שחקנית. היא ואחותה חונכו כקתוליות, ולמדו בבית ספר פרטי שהוא מנזר ופנימיה שנוהל על ידי נזירות בסאסקס. אחר כך למדה בבית הספר למשחק " Central School of Speech and Drama" בצפון לונדון.
הרקר הופיעה הן ביצירות עכשוויות והן ביצירות קלאסיות, על במות התיאטרון ועל מסכי הקולנוע והטלוויזיה.
בשנים 1990 ו-1991 שיחקה לצדו של קלייב אוון בסדרת הטלוויזיה "צ'אנסר". בעיבוד משנת 1991 לספרה של ג'ורג' אליוט "אדם ביד" גילמה את דמותה של דינה מוריס. היא כיכבה בתפקיד ג'יין בנט במיני-סדרה "גאווה ודעה קדומה", העיבוד הטלוויזיוני של ה-BBC משנת 1995 לרומן באותו שם מאת ג'יין אוסטן. ב-1998 שיחקה לצדו של טרוור איב בסדרת הטלוויזיה "Heat of the Sun" בתפקיד אמה פיצג'רלד, אהובתו של רב פקד טייבורן.
עוד הופיעה הרקר במחזה "On the Shore of the Wide World" מאת המחזאי סיימון סטיבנס. היא גילמה את ספיר בהפקת אודיו של " Big Finish Productions" לסדרה " Sapphire & Steel". שלושת החלקים של הסדרה יצאו על גבי תקליטורים בין 2005 ל-2008. ב-2003 גילמה את קלייר קייטלי בסדרה "Shada", גרסת תסכיתים של "דוקטור הו", יחד עם פול מקגאן. בדצמבר 2011 השתתפה הרקר בדרמה "ג'יימס הריוט הצעיר" של ה-BBC.
ב-2012 חזרה לבמת התיאטרון ושיחקה בתפקיד סו בהפקה הלונדונית של "המסיבה של אביגיל" מאת מייק לי.
במהלך שנת 2014 כיכבה הרקר בתיאטרון גייט שבדבלין במחזה "The Vortex" מאת נואל קווארד. ב-2015 גילמה את מיס אלה רנטהיים בתסכית הרדיו של BBC Radio 4 לפי המחזה "יון גבריאל בורקמן" מאת הנריק איבסן.

חיים אישיים

הרקר הייתה נשואה לשחקן איאן גלן משנת 1993 ועד 2004. לזוג נולד בן אחד. בין 2006 ל-2008 הייתה לה מערכת יחסים עם השחקן פול מקגאן.
מנחה (מקצוע)

מנחה או מגיש הוא אדם האחראי להנחיית תוכניות ברדיו, בטלוויזיה (חדשות, תחרויות, מגזינים, אירועי ספורט ועוד) או להנחיית אירועים ציבוריים ופרטיים (כגון אירועי הוקרה וטקסי חלוקת פרסים). המנחים נבחרים בדרך כלל בהתאם לאיכויות מסוימות שלהם (דיקציה טובה, כריזמה, ידע). מנחי הטלוויזיה נבחרים גם על סמך המראה החיצוני שלהם.

מנחה טלוויזיה

מנחה טלוויזיה הוא אדם המארח תוכניות טלוויזיה. מנחים רבים יהיו בעלי תפקיד נוסף כגון שחקנים, זמרים, קומיקאים וכדומה. מנחים אחרים עשויים להתמחות בתחום מסוים (כגון מדע, משפטים, פוליטיקה וכדומה) וישמשו כמגישים בתוכנית העסוקות בתחומי התמחותם.
מגיש חדשות הוא המנחה של מהדורת החדשות.

מנחה שותף

מנחה שותף הוא אדם נוסף אשר איננו מוכר כמנחה הרשמי של התוכנית, אלא כשותף להנחיית התוכנית, על מנת להוסיף תוכן או על מנת להוסיף משיכה לתוכנית. לעיתים המנחה השותף ישמש לצורך מתן פרשנות נוספת, במהלך ראיונות, או כדי למלא את הפער שהמנחה הרשמי של התוכנית אינו מסוגל למלא.

הנחיית טקס

בטקסים ציבוריים, ובמיוחד בטקסים רשמיים שיש להם פרוטוקול קבוע, נדרש בדרך כלל אדם שינהל את מהלך הטקס. באנגלית ישנה הבחנה בין מגיש (Presenter), לבין מנהל הטקס הנקרא Master of ceremonies. מנחה זה, מנהל הטקס או "שר הטקס", לא רק מציג את המופיעים (אמנים או דוברים), מדבר אל קהל המשתתפים ונותן להם הנחיות (למשל: "הקהל מתבקש לקום"), כי להבדיל מהמגיש הרגיל, הוא גם אחראי מאחורי הקלעים על ניהולו השוטף והזורם של הטקס כך שיתאים לפרוטוקול האירוע או לתוכנית שהוכנה עבורו מראש.
ת'נאסיס פאפאזוגלו

קריירת מועדונים

פאפאזוגלו התחיל את הקריירה שלו במחלקת הנוער של אריס סלוניקי ובעונת 2007/2008 ערך את הופעת הבכורה שלו בקבוצה הבוגרת. עד מהרה, פאפאזוגלו התברג בהרכב של אריס למרות גילו הצעיר. ב-8 בנובמבר 2007 פאפאזוגלו הבקיע צמד בניצחון 0-3 נגד הכוכב האדום בלגרד במסגרת שלב הבתים של גביע אופ"א. בתום המשחק, פאפאזוגלו נפצע וסיים את העונה.
ב-1 ביוני 2009 פאפאזוגלו חתם לארבע עונות ביריבה העירונית, פאוק סלוניקי. בעונת 2010/2011 הושאל לאסטרס טריפוליס.
ב-8 באוגוסט 2012 פאפאזוגלו חתם בקבוצת OFI כרתים לעונה עם אופציה לעונה נוספת. ב-OFI פאפאזוגלו שיחק שתי עונות, בשניהן סיים כמלך שערי הקבוצה. בכות היכולת הטובה שהציג, פאפאזוגלו עורר עניין אצל צ'רלטון את'לטיק, אך בסיום העונה חתם באולימפיאקוס.
בתחילת אוגוסט 2014, שוחרר מאולימפיאקוס וחתם באטרומיטוס.
ב-20 במאי 2015 פאפאזוגלו חתם בקורטרייק מליגת העל הבלגית. ב-25 ביולי פאפאזוגלו ערך את הופעת הבכורה שלו במועדון בניצחון 1-2 נגד סטנדרד לייז'. ב-14 באוגוסט פאפאזוגלו הבקיע את שער הבכורה שלו בקבוצה בהפסד 2-1 לקלאב ברוז'. פאפאזוגלו סיים את עונתו הראשונה בקורטרייק כמלך שערי הקבוצה עם 9 שערי ליגה.
בעונת 2016/2017 פאפאזוגלו איבד את מקומו בהרכב, וב-28 בדצמבר 2016 הושאל לרודה מליגת העל ההולנדית עד לסיום העונה.
ב-28 ביולי 2017 פאפאזוגלו הושאל לאלסונד מליגת העל הנורווגית עד לסיום העונה בנורווגיה. בסיום העונה בנורווגיה, פאפאזוגלו חזר לקורטרייק.
ב-23 ביולי 2018 פאפאזוגלו חתם בהפועל חיפה לעונה, עם אופציה לעונה נוספת. את שער הבכורה הבקיע החלוץ במשחקו הראשון במדי הקבוצה במשחק הראשון של הקבוצה במוקדמות הליגה האירופית, בדקה ה-65 כדקה אחרי שהחליף את אלי אלבז בתיקו 1:1 מול הפנרפיירדיר האיסלנדית.
ב-31 בינואר 2019 פאפאזוגלו עזב את הפועל חיפה וחתם בדינמו בוקרשט מליגת העל הרומנית. ב-18 ביולי 2019 חתם פאפאזוגלו בוולונטארי הרומנית.

קריירה בינלאומית

פאפאזוגלו, שיחק בצעירותו בנבחרת הנוער והנבחרת הצעירה של יוון.
ב-29 במרץ 2016 פאפאזוגלו ערך את הופעת הבכורה שלו בנבחרת הבוגרת בהפסד 3-2 לאיסלנד.
קרחון גרגורי (קניה)

מקור השם

הקרחון קרוי על שמו של ג'ון וולטר גרגורי (John "Jack" Walter Gregory), גאולוג שחקר את השבר הסורי-אפריקני.

לקריאה נוספת

• JAMES A.T. YOUNG and STEFAN HASTENRATH, Glaciers of the Middle East and Africa - GLACIERS OF AFRICA, P 55, U.S. GEOLOGICAL SURVEY PROFESSIONAL PAPER 1386-G-3
• LONNIE G, THOMPSON, Ice core studies from Mt Kenya, Africa, and their relationship to other tropical ice core studies, PP 55, 60
• MIHAI VODĂ, VICTOR SOROCOVSCHI, RAMONA RAŢIU, RADU NEGRU, Climate change effects on Mount Kenya’s Glaciers, PP 76-77
גאולת קרקע

גאולת הקרקע הוא מושג בהלכה היהודית המדבר על השבת קרקע לידי בעליה המקוריים, שנאלץ למכור את נחלתו (שדה או בית שאינו בעיר מוקפת חומה) מפאת קשיים כלכליים, אפשרות אחת היא שהאדם עצמו יגאל את הקרקע על ידי החזרת החוב, אפשרות שנייה היא מצווה לפיה על קרובי משפחתו של האדם לקנות את הנכס בחזרה והאפשרות השילישית היא השבת הקרקע לאדם בשנת היובל.

מקור המצווה

המצווה מופיעה בפרשת בהר: "כִּי יָמוּךְ אָחִיךָ וּמָכַר מֵאֲחֻזָּתוֹ וּבָא גֹאֲלוֹ הַקָּרֹב אֵלָיו וְגָאַל אֵת מִמְכַּר אָחִיו" (ספר ויקרא, פרק כ"ה, פסוק כ"ה).
יש עדיפות שהקרקע תהיה בידי קרוב משפחה של הבעלים המקוריים ולא בידי אדם זר. הקונה אינו יכול לסרב למכור את הקרקע לגואל הקרקע.
בהפטרה של פרשת בהר, ספר ירמיהו, פרק ל"ב, מצווה הקב"ה את ירמיהו לגאול את הקרקע של בן דודו חנמאל בן שלום. ירמיהו מקיים את הציווי, אך אחר כך פונה לקב"ה בתמיהה: "...הִנֵּה הַסֹּלְלוֹת בָּאוּ הָעִיר לְלָכְדָהּ וְהָעִיר נִתְּנָה בְּיַד הַכַּשְׂדִּים הַנִּלְחָמִים עָלֶיהָ מִפְּנֵי הַחֶרֶב וְהָרָעָב וְהַדָּבֶר וַאֲשֶׁר דִּבַּרְתָּ הָיָה וְהִנְּךָ רֹאֶה. וְאַתָּה אָמַרְתָּ אֵלַי אֲדֹנָי יֱֹיִ קְנֵה לְךָ הַשָּׂדֶה בַּכֶּסֶף וְהָעֵד עֵדִים וְהָעִיר נִתְּנָה בְּיַד הַכַּשְׂדִּים..." כלומר: ירושלים עומדת להכבש על ידי הבבלים והכשדים, אז למה אתה מצווה אותי לקנות את הקרקע של בן דודי - ואנו עומדים לצאת לגלות?!

פירושים נוספים למושג

המושג המקראי לא מתייחס לרכישת קרקעות של עמים ושבטים אחרים, או להשתלטות על אדמות אלו. במהלך השנים קיבל המושג משמעות לאומית.
יודה ליון פאלאש

ראשית דרכו

פאלאש נולד באמסטרדם בשנת 1886. אביו היה הרב הראשי של הקהילה הפורטוגזית. משפחתו התיישבה בהולנד בתחילת המאה ה-17, כאשר אבי המשפחה, ר' שמואל פאלאג'י, נשלח לייצג את מלך מרוקו בהולנד בשנת 1609.
לאחר שסיים את לימודיו בסמינר הקהילה הפורטוגזית, עבר ללמוד בלשנות שמית באוניברסיטאות אמסטרדם וליידן. בשנת 1920 סיים את לימודי הדוקטורט בליידן.
בשנת 1911 החל לעבוד כמורה בבית ספר, ראשית כמורה לעברית ולאחר מכן כמורה לשפות קלאסיות בתיכון העירוני בהאג.

מרצה וחוקר

באוקטובר 1924 התקבל למשרת מרצה לשפות שמיות באוניברסיטת אמסטרדם, והיה היהודי הראשון שהחזיק במשרה זו. מינויו נעשה חרף התנגדות ציבורית מסוימת, שכן כמרצה לעברית נדרש להעביר גם הרצאות בחוג לתאולוגיה, ממעוזי הנצרות ההולנדית. אולם מומחיותו ואישיותו הפכו אותו עד מהרה לבן בית בחוג.
פאלאש היה חוקר בעל תחומי עניין מגוונים. עיקר מרצו הוקדש לעברית המקראית, לערבית ולארמית. הוא היה בין הראשונים שעסק בחקר הסמנטיקה של הלשון המקראית, וספרו "הערות סמנטיות על אוצר המילים של הלשון העברית" (נתפרסם לאחר מותו) נחשב כספר יסוד בתחום זה.
כמו כן חיבר שתי מונוגרפיות על הספרות היהודית בתקופת חז"ל: "מבוא לתלמוד" ו"הספרות היהודית מלאחר התלמוד ועד ימינו". בנוסף כתב מאמרים שנתפרסמו בכתבי עת מדעיים, וקובצו לאחר מותו לספר בשם "סיני ופארן", שיצא לאור ביוזמת מוקירי זכרו.

פעילותו הציבורית

פאלאש היה פעיל בחיי הקהילה היהודית בכלל והקהילה הפורטוגזית בפרט. הוא עמד בראש האגודה ההולנדית למדעי היהדות, ושימש כפרנס בקהילה הפורטוגזית. הוא היה אנטי ציוני מובהק, והמשיך להחזיק בדעותיו אלו גם לאחר שסייר בארץ ישראל בשנת 1935.

מלחמת העולם השנייה

עם כיבוש הולנד על ידי הגרמנים בשנת 1940 אולץ להתפטר בשל יהדותו. הוא הצטרף ל"יודסה ראט פור אמסטרדם" (de Joodse Raad foor Amsterdam - "הוועד היהודי") הידוע לשמצה, שמונה על ידי הגרמנים לטפל בענייני היהודים ולרכזם לקראת שילוחם מזרחה. חברותו ב"יודסה ראט" לא עמדה לו כאשר בתחילת שנת 1944 גורש יחד עם אשתו וילדיו לגטו טרזיינשטט. באוקטובר אותה שנה הועלה על טרנספורט מטרזיינשטט לאושוויץ, ומשם לא חזר.
עמו באושוויץ נספו גם אשתו ושניים מתוך שלושת ילדיו. בנו הצעיר, לאו פאלאש, שרד את השואה. בניגוד לאביו הפך לציוני חם, והיה פעיל רוב חייו בסניף ההולנדי של קרן היסוד. הוא הקים לזכר אביו מכון למחקר הלשון העברית באוניברסיטת אמסטרדם - "מכון יהודה פאלאש" (Juda Palache Instituut).
אצבעות קסם

דוגמה

(הדוגמה מתייחסת לגירסת החיבור הפשוט, כאשר יד המתבקשת להציג 5 אצבעות או יותר מתאפסת, והעברת אצבעות מותרת בכל מקרה)
השחקנים A ו- B מתחילים את המשחק עם אצבע אחת בכל יד. A נוגע ביד אחת של B, העובר ממצב של (1,1) למצב (1,2). B נוגע ביד שבה 2 אצבעות באחת מידי A, העובר למצב (1,3). אז נוגעת ידו המציגה 3 אצבעות של A בידו המציגה אצבע אחת של B, ומעבירה את B למצב (4,2). בתשובה, נוגע B בידו המציגה 4 אצבעות, בידו המציגה אצבע אחת של A - יד זו מתאפסת, ו- A עובר למצב (0,3). A נוגע באחת מידיו של B ומאפס אותה, אבל B נוגע בו ביד הנותרת, ומנצח.

ניתוח המשחק

בגרסת החיבור הפשוט, כאשר יד המתבקשת להציג 5 אצבעות או יותר מתאפסת, והעברת אצבעות מותרת בכל מקרה, המשחק פתור:
העמדה ההתחלתית, שבה כל שחקן מציג אצבע אחת בכל יד, היא עמדת הפסד: הצד הראשון יפסיד בתוך 26 צעדים (בהנחה שהשחקן המפסיד ישתדל לדחות את קצו, והשחקן המנצח יעשה כל שביכולתו לקרב אותו). כאן "צעד" הוא מחצית התור.
מן העמדה (1,1) כנגד (1,2) שתופיע אחרי הצעד הראשון, יוכל השחקן השני לכפות עמדה של (1,1) (ידי הראשון) כנגד (0,4) (לשני), ואז כנגד (1,4), ואז כנגד (3,3) - כל מעבר בשני צעדים. אחר-כך הוא יוכל לכפות (0,1) כנגד (0,3) בארבעה צעדים, ואז (0,1) כנגד (2,2) או (1,3) בשניים (השחקן הראשון יוכל לבחור את ההסתעפות), וכנגד (2,3) בעוד שניים, בשני המקרים. משם יגיעו השחקנים לעמדה של (0,1) כנגד (3,3) בארבעה צעדים, ואז כנגד (0,2) בשני צעדים, כנגד (1,2) בשניים, וכנגד (0,4) בשניים נוספים. בעמדה זו ינצח השחקן השני על ידי מגע ידו המציגה 4 אצבעות בידו האחת של השחקן הראשון.
הדרך לשעבוד

על הספר

הספר הופיע במהלכה של מלחמת העולם השנייה, בספר נטען כי מאחר שסוציאליזם מתבסס על שליטה ממשלתית בחיים הכלכליים, קיימת סכנה חריפה כי שליטה זו תוביל לשלטון טוטליטרי בכלל.
הסוציאליסטים הבריטיים שמנסים לקדם מדיניות של שליטה ממשלתית בחיי האנשים, מטיפים למדיניות הדומה מאוד לזו שהטיפו לה בשנות העשרים בגרמניה. ולא אחת משטרים טוטליטרים נוצרים כתוצאה מהתדרדרות איטית שנשענה לא פעם על כוונותיהם הטובות של אלו שניסו להגשים את הסוציאליזם הלכה למעשה.
יצא לאור במקור עבור הקהל הבריטי בהוצאת Routledge במרץ 1944 בבריטניה ולאחר מכן על ידי אוניברסיטת שיקגו בספטמבר 1944. ההדפסה הראשונית של 2,000 עותקים, אזלה במהירות, ו -30,000 עותקים נמכרו תוך חצי שנה. מאז הספר יצא לאור הוא נמכר במיליוני עותקים ותורגם לעשרות שפות. 
לספר הייתה השפעה משמעותית על השיח הכלכל-פוליטי השמרני של המאה ה-20. במיוחד השפיע על עיצוב התפיסות הכלכליות והפוליטיות של הנאו-ליברליזם שנחשב בסיס למדיניות רונלד רייגן בארצות-הברית ומרגרט תאצ'ר בבריטניה, ועל תהליך המעבר של מדינות מזרח אירופה מן השיטה הכלכלית הקומוניסטית אל השוק החופשי.
נחשב כספר הראשון שנתן תוקף מדעי לתפיסת השוק החופשי.
רשות הפטנטים

מחלקת PCT

בספטמבר 2009, הארגון העולמי לקניין רוחני (WIPO) קיבל את ישראל כמרכז חיפוש ובחינה בינלאומי.
כיום רשות הפטנטים בישראל פועלת כרשות חיפוש ובחינה בינלאומית מקדימה עבור בקשות PCT.
ברשות ישנה מחלקה להגשת בקשות לפטנט במסלול של אמנת ה-PCT. ביוני 2012 הופעל מרכז בחינה וחיפוש בינלאומית תחת האמנה בדבר שיתוף פעולה בענייני פטנטים (Patent Cooperation Treaty, PCT) עבור בקשות פטנטים בינלאומיות. הרשות מקבלת בקשות בינלאומיות לרישום פטנטים בהתאם לאמנת ה-PCT דרך מחלקת ה-PCT ומטפלת בבקשות בינלאומיות לרישום סימני מסחר תחת פרוטוקול מדריד.

פרס לעבודה סטודנטיאלית מצטיינת בתחום

מאז שנת 2008 מעניקה רשות הפטנטים פרס לעבודה סטודנטיאלית מצטיינת בתחום הפטנטים, המדגמים וסימני המסחר. הפרס מוענק לאחר תחרות הנערכת בין סטודנטים של המוסדות האקדמיים בישראל בכתיבת עבודות מחקריות בתחום הקניין הרוחני התעשייתי, והסטודנט/ית הזוכה נבחר/ת על ידי ועדה המורכבת מנציגי מוסדות אקדמיים. 

ממשל זמין ושיפור השירות לאזרח

כחלק ממגמה לשיפור השירות לאזרח, ניהול הרשות שונה למודל עצמאי שנקרא סוכנות ביצוע. הרשות היא הגוף הציבורי הראשון בישראל שמנוהל כסוכנות ביצוע.
היום הגשת בקשת פטנט נעשית באופן אלקטרוני באתר מכוון הדורש הזדהות באמצעות כרטיס חכם. את אגרות ההגשה ניתן לשלם דרך חשבון הפקדות.
בדרך כלל בעל ההמצאה מתקשר עם רשות הפטנטים דרך משרד עורכי הפטנטים, ועורך פטנטים מגיש עבורו את כל החומר הנדרש ברשות. מבקש כזה נקרא מבקש מיוצג. מבקש לא מיוצג - מבקש שאין לו עורך פטנטים שעוזר לו - יכול להיעזר בנוהל מיחד שפותח עבורו (ראו בקישורים חיצוניים).

בית הדין של הרשות

במסגרת תפקידי רשות הפטנטים מתנהלת בה ערכאה שיפוטית שלה הסמכות להכריע במחלוקות הנוגעות לרישום פטנטים, מדגמים וסימני מסחר. רשם הפטנטים הוא בעל סמכויות שיפוטיות המקבילות לאלו של שופט מחוזי, והוא מנהל משפטים ודן במחלוקות השונות הנוגעות לרישום קניין רוחני.
בהתאם לחוקי הקניין הרוחני, מוענקות הסמכויות השיפוטיות גם לסגן רשם הפטנטים, ולפוסק בקניין רוחני.
ההליכים העיקריים המתבררים בבית הדין של רשות הפטנטים נחלקים לשני סוגים - התנגדויות ובקשות ביטול. התנגדות היא הליך שמתקיים לפני שניתן פטנט או נרשם סימן מסחר, ואילו בקשה לביטול היא הליך שמתקיים כנגד פטנט או סימן מסחר רשומים.